PTA-spogskool van segregasie beskuldigCurro Roodeplaat. Foto: Curro.co.za ŉ Privaatskool in Pretoria word daarvan beskuldig dat klasse aan leerlinge toegeken word op grond van hul ras, het Eyewitness News Donderdag berig. Byna 30 ouers by die skool het na bewering ŉ petisie onderteken om ŉ verduideliking te eis van die Curro Roodeplaat Privaatskool in Pretoria. Die ouers dring daarop aan dat die skool in ooreenstemming met die land se Grondwet optree. André Pollard, streeksbestuurder van Curro Holdings, het ontken dat die skool leerlinge skei op grond van hul ras. “Dit is nie omdat ons die wittes wil skei nie, dit gaan oor vriendskappe. Kinders kan vriende maak met kinders van hul kultuur,” het hy aan die uitsaaier gesê. Ouers wou glo weet hoekom sommige klasse net uit swart kinders bestaan, terwyl die wit leerlinge bymekaar gehou word. Pollard het gesê die aantal wit leerlinge by die skool was baie min en daarom probeer die skool om hulle saam te plaas. “Sodra daar 12 of meer wit leerlinge is, word hulle verdeel en gelykop in ander klasse geplaas,” het Pollard verduidelik.